Si ɓetti ɓa ni lang ta kwang i ham ni wa ta' ti Italya,
unai si kin Pool hu shini fe shitami ta ra i mbai i som ɓwol i Rom nin,
ma asum Julyos,
andek ta saa ti som ɓwol i Agostus.
Ta Adramityum,
ni lang ta kwang ima ma fisel i wa ashwaha i ta' ti Asya.
Ni ka' fisel akul hu maɗufal nin ma asum Aristakus,
maɗufal i Makidonya ta Tasalonika.
Mwen ti te ɓwai nin muru ta Saidon,
Julyos mas Pool maɗesi,
honus wa kyel i myayus ɓa si fas ɗama i tal ti myatat.
Ta te'i,
ni lang kwangi hwak,
sei yis wei ti nin,
ɓurti andi ni sanin ta takfai i Saiprus,
kyel ima wa' sei njeng ta.
Takfai tima ni pis yiir mbai ima ma nggas ti ta' ti Silishya hu Pamfilya,
ni ru ta Mira i ta' ti Lisya.
Ta te'i mbai i som ɓwol i Rom wis kwang i ham i Alekzandira ima ma wa ta' ti Italya,
unai shunin ta wi.
Ni mas mukonan hyang nin ati loo,
ni masut a kabuta ɗak ni ru Kinidus.
Myan ima sei honin ɓa ni ka' fisel aminin kwa,
ni sa ta takfai i ashwai i Kirit,
ima si ɗing ɗiyai hu ta' ti Salmoni.
Ni sa ta fwai i yiiri a kabuta,
ni ru ta kyel nin ima si lai i Kyel i Lafos Maɗesi,
ta nggas ti ashwa i Lasya.
Ɓurti ni foor myan ya hyang,
a ati tyos ti tirim,
ɓurti myani a dala i wil,
kol ima Mwen ti Kuna i Mafwashi ti langut ta.
Unai Pool taɓakus ni,
“A ɗufal,
i ɗingi a at amukan a mai ma wa mute ti tirim,
hu rafat hu dun ti ɗamam hyang na kwang i ham,
ta mupwet amukan ni hwak.”
Unai Julyos,
mbai i som ɓwoli nggwes i hal ti findel ima Pool lak,
hal a findel i matuk ti kwangi hu i makwang i hami je.
Ɓurti si mata kyel ima ɗat ɓa si cu humbil ta kwa,
unai ɓwai mbai ames si ɓwet ɓa ni cu wei ti a ati.
Si kin hai nan si ru ta Foniks ɓa si cu humbil ta.
Foniks a kyel i shwai i kwangang i ham ta ta' ti Kirit tima ti ta ɓwai i muɗor i ɓwe ti ndak,
hu ɓwai mafiti i ɓwe ti ndak.
Myan ima sei fur fu'i ta ɓwai wuri ti ndyong ti ndyong,
unai ɗufal si ɗingi fota je ndai,
unai si dul shitam ima ma ka'ti kwangi ya si ka' fisel.
Unai si sa ta ɓwai i ta' ti Kirit nggas ti fo i yiiri.
Kaciwa' ni yash,
unai se manjengi nin nyan rumung fu' ta ɓwai mafiti,
jik ta ta' tima ham nggarut ya.
Myan ima sei pa kwangi,
kol ima sei ɓin njeng i kwangi,
unai ni ɗingi wet ni hon sei cu wei ti tuk sinin.
Unai sa tinin ta takfai ti foti ta' nin tima ham nggar ya,
mu asum Kauda,
ta kyeli sei ni ri'-ri'.
A ti kabuta ni dul kwang i ham ali yes nggas ti kwang i ham mbaiyi.
Takfai tima si dul kwang i ham ali si lang ti ta kwang i ham mbaiyi,
unai si nwa' munggya' si ranggal ti kwang mbaiyi ya,
ɓurti kandok u ɓakus.
Si ɗor ti kyel ti mashir i kwangi ya,
si hon sei yis tuk ti kwangi.
Si masi andi ɓurti si myanat kandok sei hwitus ya tasi njor i Siritis.
Ɓurti hami cus wei ti wanggan,
yis gicik sinin ti ambas,
mwen ti ɓu si fur haar ti ɗamam ima mata kwangi wi sin hwyayan ti ya ta wii ham.
Tasi mwen mutaat,
ti ra ames si hwyai ti ɗamam i ro i kwangi ya shak ta ham wi.
Myan ima ni mas mukonan hyang kaciwa' ɗing ti ɓwe hu ɓyar,
se manjengi cu wei ti ndash sinin,
unai ni zan ɓwi ya nyai ni wa mupwet kwa.
Takfai tima ɗufal si mas mukonan hyang kaciwa' cwai ti cwa,
unai Pool lukfit te mangra ta saa yusti,
nyus,
“A ɗufal,
naɗin hu hal findel amen ima i nyu,
ka hu lang ya ta Kirit kwa,
naɗin hu fwang haisu na tirim mai wi,
hu dun ti ɗamam mii shak.
Mwashi ka'ti mulut,
ɓurti ɗeng amu ma wa dun ti mupwet ames kwa,
a kwang i hami kyek je kawa duni.
Ti fo' i makon malu' i DeeƁwe ima yin ames,
ima i masus ro,
te mangra na nggas yunti,
nyun,
‘Pool,
ka ha mwen kwa.
A kpang ha wa mute mangra ta mabel i Makai Mbai.
DeeƁwe masu maɗesi ames,
ma wa bum ti ɗufal ima hu ati tikul shak.’
A ɗufal,
ka' hun mulut,
ɓurti i fa mulut ta kyel i DeeƁwe nyai,
ma wa mute ta ngga' ima lakun ta.
Shak ta andi,
a kpang kwangi u nggok si njor nin hai,
ima mati ham fwet kwa.”
Ti fo' i mukon mu hure mulang ɓaras,
sei yis hai tuk sinin ta Yiir i Adryatik.
Nggas ti sang fo' som i tuk ti kwang i hami si ni ashang si ru anggasi ti foi ham.
Unai si mba kinggyongat i hami si wisi kol sai ndik andek ta hure apili (120).
Myan ima ni cu wei ni hyer ndyong,
si hum mbai si wisi kol sai hure karfu' (90).
Ɓurti myanat nyai kandok ni nggok si afyai hai,
unai si ak kaɓal ii ra ɓaras ta takfai i kwangi ɓa u hon ɗa'at.
Si shu shishat sin fwal ti DeeƁwe nyai maɗin mwen ti ɓu kang.
Som i tuk ti kwangi si kin hai ɓa si titalus.
Unai si jak kwang i ham ali nin ya ti shingat fota si wa jak ti a kaɓal ya ta wei i mbai kwangi.
Unai Pool lak som ɓwol i Rom hu mbai ames ni,
“Na ɗufal mii si tena wii i kwangi kwa,
hu wa mupwet kwa.”
Ti hal ti findel mai,
unai som ɓwoli si lyaf munggya' i kwang ali ya,
si cat ira ta ham wi wis.
Mwen ti kat ndyong i ɓwai,
Pool fwalus shak asussi ɓa si cu cwa,
ni,
“Kwai,
mukon hure mulang ɓaras ndai hun ta tirim wi,
hu cu ɗama kwa.
Ɓurti andi i fwalsu cuhun cwa ɓa hu wis njeng i mupwet amu.
Hai ti wa han ti ɗeng kwa.”
Takfai tima lak findel mai,
unai zan foloki palang DeeƁwe ta wei i ɗufal shak,
nggyal fur cwai.
Shak si wis njeng i mulut,
si cu cwa.
Nin shak ɗufal ima ni ta wii i kwang i hami ni ma ndik apil ta hure pyoron tau taani (276).
Takfai tima si cu si kaf,
si dya' kwangi kinggat ya,
si hwiti kukwal i cwai ya ta wii ham.
Mwen ti ɓu som i tuk ti kwangi si shang ta' ima si ta kwa,
shak ta andi si ɗing kyel muɗesi nin mu njor.
Unai si kin hai ɓa si wa ti kwangi ta kyeli,
ɓa si jwak ti njori,
na ma wa maas.
Unai si lyaf munggya' i shak kaɓali ya si hon ta ham wi.
Si myani hwak si hwet mano' i ɗam i hatat ti kwangi ya.
Unai si zan mashir ima sita wei i kwangi ta ngga' ima sei u tukus wa wei.
Unai si kin hai wa ta foi ham.
Kaciwa' ti si ru unai Kwangi nju njor nin,
hai i kwangi mbwishus ta wii njori,
tyos ta gbwenjeng.
Unai kwangi langus ɓaakan ta takfai ɓurti njeng i gicik i hami ɓin njeng ames.
Som ɓwoli si lak ɗiyai ames ɓa si fwaar som ima si mata shitam wi ya,
kandok ɗeng ames byam u titalus.
Ɓurti mbai i som ɓwol i Rom ma ɓweti bum ti Pool,
shahus.
Unai lak ɗufal ni,
maɗufal ima shang abyam,
u tong pis u jik ta ham wi u byam.
Anggumi si ɗu ta si yitat hu ɓalangai i kwangi.
A ti andi shak asussi si ru fo i ham cala ɗyokokok.
Takfai tima ni pwet ɗak ni hal asum i ta' ti Malta.
Ɗufal i kyeli si mas nin maɗesi fwet.
Si shwai nin shak a sinin ni,
si mat nin si njaar nin man ɓa ni hali,
ɓurti foon ma shwai,
kyel ti tiɗya hwak.
Pool suɓut yitat yis shwai ta man ndai,
unai ɗamafwashi nin maɓin fwet,
ɓurti a oi man,
ma hwet lyam ra i Pool.
Myan ima ɗufal si ɗing ɗamafwashii yis kwetleng tasi rai Pool hai,
unai si lak ɗiyai ames si ni,
“Ti mwawei maɗufal mai a ma shwaiti wash ya,
pwet a purut na ham wi,
mafwashii makoltifai amesi,
ma wa honsus u pwet kwa.”
Pool fivit ra ames hwiti ɗamafwashii ya ta man wi,
kaciwa' wis ti afol.
Ɗufal si kin shit ɓa si ɗingi hwa'a' ahun si ɗingi fo abet fur mot.
Takfai tima si yash ta si ɗing ɗama mafwashi nin wisus kwa,
unai si shen ambe'a' si ni yis a DeeƁwe nin.
Anggasi ti kyeli,
maɗufal nin ma sum Pubilyus mati mbai ya.
A mbai maɗufal ta ta' ti Malta.
Mat nin ta wur ames ra apil-apil,
mas nin maɗesi i mukon ataat,
fanin kikyal i marak.
Dees i Pubilyusi yis raki ti mwatan i nzam hu i kafor.
Unai Pool lang ta kyel ames kinus ra hai fwal DeeƁwe,
maɗufali wis njeng i lo' ames.
Ti ɗing ti aɗeng ima wisus mai,
unai shak anggum i ɗufal ima si mii nggori ta Malta,
si cu wei ti yes sin wis ti cala.
Si fanin ngye fwet.
Myan ima nin mulang ta kwang i ham,
si fanin shak aɗeng ima ni ɓweti.